郡廳有樹晚榮早凋人不識名因題其上
作者：白居易
朝代：唐

paragraphs: 潯陽郡廳後，有樹不知名。
秋先梧桐落，春後桃李榮。
五月始萌動，八月已凋零。
左右皆松桂，四時鬱青青。
豈量雨露恩，霑濡不均平。
榮枯各有分，天地本無情。
顧我亦相類，早衰向晚成。
形骸少多病，三十不豐盈。
毛鬢早改變，四十白髭生。
誰教兩蕭索，相對此江城。